KIRJALLINEN KYSYMYS E-1427/03 esittäjä(t): Laura González Álvarez (GUE/NGL) komissiolle. Liikenneongelmat Baleaareilla.



Virallinen lehti nro 051 E , 26/02/2004 s. 0088 - 0090



KIRJALLINEN KYSYMYS E-1427/03 esittäjä(t): Laura González Álvarez (GUE/NGL) komissiolle (23. huhtikuuta 2003) Aihe: Liikenneongelmat Baleaareilla Yhdessä Amsterdamin sopimukseen liitetyistä julistuksista todetaan, että saarialueet kärsivät rakenteellisista haitoista, jotka vaikeuttavat niiden taloudellista ja sosiaalista kehitystä. Yhteisön lainsäädännössä täytyy ottaa haitat huomioon ja toteuttaa alueiden hyväksi erityisiä toimia, joilla helpotetaan niiden yhdentymistä sisämarkkinoihin tasapuolisilla ehdoilla. Euroopan parlamentin 12. helmikuuta 2003 antama päätöslauselma komission valkoisesta kirjasta Eurooppalainen liikennepolitiikka vuoteen 2010: valintojen aika muistuttaa kohdassa 13, että liikennepolitiikan on tuettava taloudellista ja sosiaalista yhteenkuuluvuutta ja mukauduttava syrjäseutujen, saaristo- ja vuoristoalueiden sekä harvaan asuttujen alueiden erityisluonteeseen toimenpitein, jotka lievittävät mahdollisimman paljon niiden epäedullista asemaa ja joilla varmistetaan alueperiaatteen noudattaminen. Kohdassa 14 vaaditaan, että liikenteen alan vapauttamisen laajentuessa siihen liitetään takuita, investointeja, liikkuvuutta, avustuksia, hintatukia ja palvelun säilyttäminen saarialueilla ja syrjäseutualueilla. Espanjaan kuuluvat Baleaarien saaret ovat epäedullisessa asemassa etenkin liikenteen suhteen, mikä vaikeuttaa tärkeiden perustuotteiden toimittamista. Baleaarit kärsivät myös vesi- ja energiavarojen vähyydestä sekä jätteenkäsittelyongelmista. Mainitut haitat vähentävät saarten asukkaiden mahdollisuuksia matkustaa edullisesti. - Mitä toimia komissio voisi toteuttaa vähentääkseen näitä haittoja? - Olisiko komission mielestä välttämätöntä esittää neuvoston asetuksen (ETY) N:o 2408/92(1) mukaista julkisen palvelun velvoitetta? (1) EYVL L 240, 24.8.1992, s. 8. Loyola de Palacion komission puolesta antama vastaus (10. kesäkuuta 2003) Komissio on toteuttanut useita toimenpiteitä helpottaakseen Baleaarien saarten liikenne- ja energiaongelmia. Tietyille satamille (Palma, Ibiza, Alcudia) ja lentoasemille (Palma de Mallorca Son Sant Joan, Menorca ja Ibiza) voidaan myöntää rahoitusapua Euroopan laajuisen liikenneverkon talousarviosta. Saarialueiden liittäminen yhteisön manneralueeseen on yksi yhteisön nykyisten suuntaviivojen tavoitteista(1). Komissio tarkistaa tällä hetkellä yhteisön suuntaviivoja. On mahdollista, että tässä yhteydessä esitellään yksityiskohtaiset säännöt, jotka liittyvät merten moottoriteihin, joiden periaate esitellään valkoisessa kirjassa Eurooppalainen liikennepolitiikka vuoteen 2010: valintojen aika ja komission uudessa tiedonannossa Lähimerenkulun edistämisohjelma(2). Kun Euroopan laajuisten liikenneverkkojen puitteet ovat valmiit, voidaan suunnitella investointeja infrastruktuureihin, jotka ovat tarpeellisia merten moottoriteille (satamainfrastruktuureihin ja sisämaayhteyksiin tehtävät investoinnit). Hyväksyttävänä olevassa Marco Polo -ohjelmassa saaret voivat osallistua kolmenlaisiin toimiin: liikennemuotosiirtymään liittyviin toimiin, katalyyttisiin toimiin ja yhteisiin oppimistoimiin. Euroopan laajuisiin energiaverkkoihin liittyvät hankkeet, joilla parannetaan Baleaarit Espanjan mannermaahan liittäviä sähkö- ja maakaasuyhteyksiä, saatetaan luokitella yhteisön suuntaviivojen tarkistuksen yhteydessä yhteistä etua koskeviksi hankkeiksi(3). Näiden sähkö- ja maakaasuverkkojen toteuttaminen parantaa energianjakelua ja toimitusvarmuutta ja edistää ympäristönsuojelua. Sijaintinsa sekä aurinko- ja tuulivoimaresurssiensa vuoksi Baleaarien saarten kaltaisilla alueilla on hyvä tilaisuus hyödyntää uusinta tekniikkaa, jolla tuotetaan energiaa uusiutuvista energialähteistä. Tuulipuistojen liittäminen tärkeimpiin sähkönsiirtoverkkoihin voisi esimerkiksi olla sellainen hanke, jota tuettaisiin Euroopan laajuisen energiaverkkojen puitteissa. Mitä tulee toiseen, ilmailualaa koskevaa kysymykseen, asetuksen N:o 2408/92(4) 4 artiklan 1 kohdan a alakohdassa säädetään jäsenvaltioiden mahdollisuudesta asettaa julkisen palvelun velvoite säännölliselle lentoliikenteelle. Komissio ei voi asettaa julkisen palvelun velvoitteita. Vain jäsenvaltioilla on valtuudet hyödyntää tätä tukimekanismia(5). Taatakseen hyvät lentoliikennepalvelut ja helpottaakseen matkustajien liikkumista jäsenvaltiot voivat hyödyntää myös toista rahoitustukijärjestelmää, joka on sosiaalisen tuen järjestelmä. Komission hyväksyttyä tuet niiden avulla voidaan laskea tiettyjen matkustajaryhmien (opiskelijat, eläkeläiset, saarten asukkaat jne.) lentolippujen hintoja. Vakavista maantieteellisistä ja luonnonhaitoista kärsivät alueet (saaret, syrjäisimmät alueet, vuoristoalueet ja alueet, joiden väestötiheys on erityisen alhainen) määritellään tulevan koheesiopolitiikan painopistealueiksi myös toisessa taloudellista ja sosiaalista koheesiota käsittelevässä kertomuksessa (2001). Komissio on tehnyt Euroopan unionin saarialueista tutkimuksen, joka on nähtävissä seuraavalla Inforegion sivulla: http://europa.eu.int/comm/regional_policy/sources/docgener/studies/study_fr.htm. (1) Euroopan parlamentin ja neuvoston päätös N:o 1692/96/EY, tehty 23. heinäkuuta 1996, yhteisön suuntaviivoista Euroopan laajuisen liikenneverkon kehittämiseksi (EYVL L 228, 9.9.1996). (2) KOM(2003) 155 lopullinen. (3) Muistutukseksi mainittakoon, että päätöksen 1254/96 muutosehdotus on parlamentin ja neuvoston hyväksyttävänä ja että päätös annettaneen vuoden 2003 aikana. Luokittelu yhteistä etua koskevaksi hankkeeksi on edellytys sille, että hankkeelle myönnetään rahoitus. (4) Neuvoston asetus (ETY) N:o2408/92, annettu 23. heinäkuuta 1992, yhteisön lentoliikenteen harjoittajien pääsystä yhteisön sisäisen lentoliikenteen reiteille (EYVL L 240, 24.8.1992). (5) Muistutukseksi todettakoon, että julkisen palvelun velvoitteita koskeva järjestelmää voidaan soveltaa myös meriliikenteessä. Meriliikenteen kabotaasia koskeva asetus N:o 3577/92 antaa jäsenvaltioille valtuudet asettaa julkisen palvelun velvoitteita, joiden avulla taataan riittävät liikennepalvelut saarilta ja saarien välillä.